El projecte PREPARE ( PREventing radicalisation through Probation And RElease) té per objectiu contribuir a la lluita contra la radicalització a través de la implementació d'estratègies de desradicalització, desvinculació i rehabilitació adreçats a persones que estant complint una pena de presó i es troben a punt d'obtenir la llibertat definitiva o la llibertat condicional, per establir i coordinar una associació efectiva de diferents organismes de la qual també formin part les autoritats locals.
Centrar el treball en la prevenció terciària, és a dir, el desenvolupament d'estratègies que estimulin i permetin a les persones per abandonar l'extremisme violent, posant l'èmfasi en l'allunyament de la violència, la desradicalització i la prevenció de la reincidència, sens perjudici que es puguin beneficiar del projecte alguns individus més propers a la prevenció secundària.
Si bé la implementació d'estratègies de prevenció terciària és la que tendeix a presentar majors complexitats, és considerada la més prometedora pel que fa a l'abordatge individualitzat d'aquelles persones que desitgen abandonar el grup extremista.
D'altra banda amb aquest projecte també es vol mobilitzar la societat civil i enfortir la capacitat de les administracions locals i els diferents grups d'interès i entitats que podrien unir-se en una acció multiagència orientada a la prevenció terciària, especialment els centres penitenciaris, els ajuntaments en els seus diferents àmbits (joventut, salut, afers socials, ordre públic), així com també escoles, policia, justícia, representants de la comunitat, famílies i ONG especialitzades.
Cofinançat per la Comissió Europea i el Departament de Justícia com a soci del projecte, rebrà 7571,32€ per cobrir els costos de personal i les despeses per organitzar les diferents accions que permetin implementar l'acció local.
Efus ha facilitat als socis del projecte l'ús del coneixement interdisciplinari i el know-how generat per agents experts en la prevenció de la radicalització.
Els socis hem rebut formació, suport i assessorament per part dels coordinadors del projecte i per part d'experts externs, per tal de poder dissenyar i implementar l'acció local que hem dut a terme en el període del projecte.
La participació en aquest projecte ha permès a la Secretaria rebre suport i assessorament d'Efus i dels socis del projecte, així com de les organitzacions europees que hi participen, per al disseny i implementació d'una acció local de prevenció terciària de la radicalització aplicable a la realitat de cada soci.
En aquest sentit, PREPARE ha ofert als socis 5 reunions de coordinació que han inclòs ponències d'experts en la matèria, visites de camp per conèixer projectes específics sobre la temàtica i espais de debat i intercanvi entre els participants així com assessorament per part d'experts externs al programa.
L'acció pilot que ha dut a terme el Departament de Justícia, s'ha dissenyat a partir de les orientacions i conclusions que es van recollir dels tres seminaris organitzats.
El projecte constitueix la continuació del projecte LIAISE 2, en el qual també va participar la llavors Direcció General de Serveis Penitenciaris.
Aquest projecte es centrava en la prevenció de la radicalització a través del desenvolupament d'eines de prevenció primària.
En el cas del Departament de Justícia, a través del lideratge de la Secretaria de Mesures Penals, Reinserció i Atenció a la Víctima, l'acció local té la finalitat de dissenyar i establir una estructura de treball multiagència.
Els socis de la Secretaria per la implementació de l'acció local coma primera estructura MAW han estat:
L'objectiu general de l'acció local és garantir una intervenció integral en el procés de transició de la presó a la comunitat per aquelles persones que han complert una condemna de presó per delictes relacionats amb radicalització violenta i/o els que durant l'estada a presó han mostrat indicadors d'haver estat radicalitzats o de presentar factors de vulnerabilitat a la radicalització.
En concret, l'acció local ha consistit en treballar sobre casos pràctics propers a la llibertat condicional o definitiva i que per tant requereixen que es prepari el seu retorn a la comunitat.
A partir del treball d'intervenció així com de la formació rebuda, s'ha elaborat un protocol que permet sistematitzar la feina d'aquesta primera experiència de treball en multiagència i recollir els aprenentatges de manera que serveixin per millorar la gestió del risc i la transmissió d'informació entre els membres de l'estructura multiagència.
Es va articular una estructura d'una taula científica i dues taules locals o d'intervenció.
S'ha establert una coordinació fluida i freqüent entre la taula científica i les taules locals que es van retroalimentant seguint el cicle propi de la metodologia d'acció-investigació-acció.
En el marc de cada taula local, els diferents professionals dels centres, del CME i els serveis corresponents dels ajuntaments, intervenen en la gestió del cas, intercanviant informació tot respectant els codis deontològics, dissenyant la intervenció individual i elaborant el pla de treball del participant.
La informació recollida i qüestions plantejades s'eleven a la taula científica a través d'un membre de la taula local que també forma part de la taula científica.
La taula científica, formada per representants institucionals dels socis de l'acció local, a partir de l'anàlisi de les diferents qüestions plantejades per les taules locals en el treball dels casos i les reflexions i aprenentatges extrets de les sessions de formació rebudes, avalua les situacions plantejades i els resultats de les accions per donar a les taules locals noves pautes d'actuació.
D'aquest anàlisi s'han anat sintetitzant conclusions que permetran elaborar el protocol de treball MAW que principalment descriurà la metodologia per l'abordatge dels casos així com les vies i formes de comunicació entre els membres de la multiagència.
Raquel Robalo i Enric Aguilar Cid tècnics de la Subdirecció General de Programes de Rehabilitació i Sanitat
Actuacions realitzades amb els socis europeus del projecte PREPARE
Es presenta el projecte als socis participants, exposant els objectius, les activitats previstes, els resultants esperats i el rol de cadascun dels socis en el projecte.
Així mateix, els socis també van treballar en els següents aspectes:
Els socis del projecte presenten una primera proposta de les respectives accions locals.
S'obre un espai de debat i reflexió en relació a les propostes per tal d'anar-les definint i concretant.
D'una banda, l'ONG Fryshuset (Malmö) per conèixer els projectes Prevention of Reoffending i el Flamman, projecte social adreçat a joves de la ciutat de Malmö.
D'altra banda es visita la Vink Platform, a la ciutat de Copenhagen.
L'objectiu d'aquestes visites és observar els models d'intervenció i aprendre de l'experiència pràctica dels tres projectes visitats.
Robert Orell, director del programa l' Exit Sweden, realitza una ponència sobre prevenció i radicalització en les fases de probation i posada en llibertat a Suècia.
Així mateix es realitzen sessions de treball en grup en relació a les propostes d'accions locals.
Aquesta reunió es centra en facilitar la millora i posada en marxa de les respectives accions locals dels socis.
Així en sessions de treball en grups petits així com en sessions conjuntes, els socis posen en comú les respectives qüestions i desafiaments que es valoren i s'aborden per part de la resta de socis i els experts externs d'EFUS implicats en el projecte.
Es presenta l'acció local de Màlaga i es realitza una visita a dos projectes locals de la ciutat de Màlaga.
Experts externs d'EFUS realitzen exposicions breus sobre l'estat de la qüestió en relació a les estratègies implementades a nivell local i a nivell nacional per la prevenció de la radicalització en la fase de la llibertat condicional o definitiva.
L'experta externa d'EFUS, Maria Lozano, presenta les recomanacions d'estratègies per la prevenció de la radicalització en el moment que els interns tornen a la comunitat.
Aquestes recomanacions són fruit de les impressions recollides en el decurs del projecte i a partir de la recerca feta.
L'avaluadora externa Lea Kehr, facilita una sessió relativa a l'avaluació del projecte i informa sobre els objectius i la metodologia que emprarà amb els socis.
Els socis del projecte presenten les conclusions preliminars i els primers resultats de les respectives accions locals i es treballen en petits grups i de forma conjunta, els diferents aspectes que requereixen atenció o millora.
Es realitza una visita al Centre Educatiu de Protecció de Menors (CEF).
Representants de l'Ajuntament d'Avinyó, exposen la seva estratègia municipal per la prevenció de la radicalització de les persones que es troben privades de llibertat quan han de retornar a la comunitat.
Els socis del projecte es troben per posar en comú les darreres novetats sobre les respectives accions locals i les principals conclusions.
Es debaten els resultats de l'avaluació externa del projecte realitzada per Lea Kehr.
Es presenta la publicació final del projecte PREPARE (versió PDF en anglès), que inclou tant el recull de les accions locals com les conclusions principals extretes de la recerca realitzada i les recomanacions que els experts han elaborat a partir de les accions locals i la recerca.
S'exposa el programa de la ciutat de Berlin per combatre la radicalització violenta.
Els socis del projecte treballen sobre com continuar i millorar la difusió dels resultats del projecte i sobre possibles oportunitats de cooperació en el futur.
Actuacions realitzades amb els socis de l'acció local
Com s'ha exposat més a munt, la metodologia de l'acció local que ha coordinat la Secretaria de Mesures Penals, Reinserció i Atenció a la Víctima, es basa en un procés cíclic d'investigació acció.
A partir dels casos seleccionats, les Taules Locals d'Hospitalet i Terrassa realitzen la intervenció i plantegen les principals qüestions a la taula científica.
En el marc de la taula científica, es valoren les qüestions plantejades i a partir de la formació especialitzada rebuda en el marc del projecte i les conclusions extretes, es dissenya el protocol de l'estructura multiagència.
En el decurs del projecte s'han realitzat nombroses reunions tant de la Taula científica i de les Taules Locals.
Atès que per les necessitats del mateix projecte les reunions de les Taules Locals s'han dut a terme de manera més assídua i flexible, a continuació només es llisten les reunions mantingudes per la Taula Científica i les sessions de formació impartides per experts d'EFUS i pel Cos de Mossos d'Esquadra.
Projecte núm. 2016-1-FR01-KA204-023846
Les organitzacions associades al projecte Ready...go volen promoure el tema de l'esport a les presons com una via per a la reinserció dels interns basada en una preparació que es compon d'accions pedagògiques de dimensió formativa i terapèutica.
Analitzar les necessitats a les presons europees en matèria d'esports, elaborar un catàleg de perfils professionals per esbrinar les necessitats en formació, dissenyar i aplicar un paquet formatiu adreçat als monitors esportius i proposar recomanacions en termes d'infraestructures esportives a les presons europees.
Cofinançat per l'Agència Nacional Francesa Erasmus i el Departament de Justícia com a soci del projecte, que va rebre 18.871,40€ per cobrir els costos de personal i les despeses dels desplaçaments per assistir a les reunions i formacions així com per organitzar les diferents accions que permetin implementar l'acció local.
David Ballester, coordinador d'esports de la Direcció General de Serveis Penitenciaris.
Clara Casado, tècnica de projectes internacionals, Direcció General de Serveis Penitenciaris
Inici de les activitats a Catalunya amb el passi de 250 qüestionaris relatius a la pràctica esportiva adreçats a interns i a monitors d'esports dels centres penitenciaris.
Atès que la Direcció General de Serveis Penitenciaris es va incorporar al projecte el mes de desembre de 2016 sense haver pogut participar en la primera reunió de posada en marxa del projecte, que va tenir lloc el novembre.
En aquesta segona reunió es van destinar les dues primeres hores a fer una presentació del sistema penitenciari català (a càrrec de Jaume Martín), així com del Programa d'esports als centres penitenciaris de Catalunya (a càrrec de David Ballester).
En l'esmentada reunió es van analitzar les primeres dades obtingudes amb els qüestionaris adreçats a interns i monitors esportius dels centres penitenciaris de tots els països participants al llarg del període de febrer a maig i Dominique Anthony (coordinadora de EuroCIDES) va tractar aspectes de gestió.
El grup va visitar el centre penitenciari de Daugavpils, va mantenir una reunió amb la direcció i un grup d'interns per parlar de la pràctica esportiva en el centre i, a la tarda, la reunió de treball va continuar a la seu del Servei de Probation per iniciar el debat sobre els preparatius dels materials formatius que caldrà elaborar per als cursos adreçats a monitors esportius previstos per l'octubre de 2017 (Alemanya) i octubre del 2018 (Catalunya).
David Ballester, coordinador d'esports de la Direcció General de Serveis Penitenciaris, i Oriol Parés, tècnic d'esports del CP Brians 2, van assistir a la tercera reunió de coordinació del projecte, que es va fer a Malta al Centre Penitenciari de Corradino.
En aquesta sessió els participants van treballar en l'articulació de respostes a les dues preguntes obertes sobre els valors que s'han de desenvolupar des de l'esport i l'activitat física.
La consolidació de les respostes als qüestionaris Q1 i Q2 va donar lloc a una gran quantitat d'intercanvis entre els participants que van validar una llista d'activitats físiques i esportives (classificades per categories d'esports) que es podrien organitzar a la presó (amb petites dificultats d'acceptació a causa d'un problema de seguretat o perquè el context no seria apropiat).
David Ballester, coordinador d'esports de la Direcció General de Serveis Penitenciaris, l' Oriol Parés, tècnic d'esports del CP Brians 2 i Mariona Miró, tècnica d'esports del CP Dones de Barcelona, van participar en el curs per a monitors i supervisors d'esport als centres penitenciaris organitzat per l'equip d'esports del Centre Penitenciari de Saarbrücken.
Els participants al curs es van allotjar a la Hermann-Neuberger Sportschule i van fer la formació a les instal·lacions de la presó de Saarbrücken, i en diverses ocasions van compartir les activitats esportives amb els interns.
El curs va tenir com a finalitat la identificació de competències que es poden trobar en l'activitat física i esportiva, facilitadores d'una millor inserció i reintegrament a la comunitat.
El David Ballester i Mariona Miró es van participar en aquesta reunió de coordinació en la qual es van posar en comú les activitats realitzades per cada soci, es van tractar aspectes administratius i financers relatius als informes que cal presentar periòdicament i es van poder compartir espais d'activitat esportiva amb els interns del Centre Penitenciari de Hämeenlinna.
El Departament de Justícia va acollir la darrera activitat de formació del projecte i a la qual va assistir un grup d'aproximadament 20 instructors d'esports i de coordinadors experts en l'àmbit de l'esport a la presó provinents de Xipre, Alemanya, Finlàndia, França, Letònia i Malta.
L'organització de la formació va ser assumida per professionals de la Direcció General de Serveis Penitenciaris, en concret de tècnics d'esports de la Sub-direcció de Programes de Rehabilitació i Sanitat.
L'objectiu aquesta formació era avançar en la recerca del projecte i intercanviar experiències i bones pràctiques, així com coordinar els passos següents i organitzar actes de difusió coordinats entre els socis.
El programa de la formació va incloure una visita del grup al CP de Brians 2, el dimarts 23 d'octubre, i al CP de Dones de Barcelona, el dijous 25.
El divendres 26, els participants van assistir al Centre d'Estudis Jurídics i Formació Especialitzada a la X Jornada d'activitat física i esport als centres penitenciaris, 'Dones en forma contra l'exclusió!', a càrrec de la comunitat de pràctica Activitat física i esport.
Es va posar a disposició dels assistents estrangers el suport de traducció simultània a l'anglès.
A la sala d'actes de l'edifici del Casal Sant Jordi va tenir lloc la jornada informativa sobre aquest projecte, organitzada amb el suport del Centre d'Estudis Jurídics i Formació Especialitzada i l'equip del Casal Sant Jordi.
L'objectiu va ser d'una banda, exposar el paper de l'activitat física i esportiva en el model de rehabilitació de les persones privades de llibertat a les nostres centres i als centres dels països socis del projecte, i de l'altra, presentar la tasca efectuada en el decurs de les diferents reunions i formacions organitzades en el projecte.
En concret, van ser la Mariona Miró, tècnica d'esports del CP de Dones de Barcelona, l'Oriol Parès, tècnic d'esports del CP Brians 2, i el David Ballester, coordinador d'esports de la Direcció General de Serveis Penitenciaris, els qui van exposar els resultats preliminars obtinguts a Catalunya en el marc del projecte.
Així mateix, a través de la connexió amb videoconfèrencia, el socis d'Alemanya, Xipre, Letònia, Finlàndia i Malta, van compartir amb els assistents diferents pràctiques inspiradores implementades en relació amb l'esport a la presó en els respectius països.
Des de Catalunya, Marc Ceron, cap de Àrea d'Investigació i Formació en Execució Penal del Centre d'Estudis Jurídics i Formació Especialitzada, va fer una introducció sobre el paper de l'esport en el model de rehabilitació en el sistema d'execució penal català.
A continuació, Susana Soler, professora de l'Institut Nacional d'Educació Física de la Universitat de Barcelona, va explicar l'experiència de les trobades socioesportives com a motor de canvi i transformació social.
Finalment, Iñaqui Alejandro Erazo, va aportar el seu testimoni com a participant en els programes d'APS d'activitat física que es van dur a terme al CP Brians 2 en col·laboració amb la Universitat de Barcelona.
Durant les intervencions que van tenir lloc a través de la connexió amb videoconferència, es va comptar amb un servei de traducció simultània facilitat pel Centre d'Estudis Jurídics i Formació Especialitzada.
A la jornada, hi van assistir al voltant de 40 persones entre les quals hi havia professionals de l'execució penal, voluntaris d'entitats col·laboradores i estudiants interessants.
El soci de Xipre, el Cyprus Prison Department, va acollir la darrera reunió del projecte on hi van assistir representants de tots els socis.
En aquesta trobada es van tractar aspectes relatius al contingut substantiu del projecte així com també qüestions administratives clau per preparar el tancament del i complir els requisits administratius previstos per l'Agència Nacional Francesa.
Així, els principals temes que es van tractar duran aquesta reunió van ser:
El projecte PriMedia consisteix en la posada en comú i millora de les actuals iniciatives que hi ha a Europa en matèria d'ús de les noves tecnologies en el context penitenciari.
- TCOT (Col·legi d'Educadors de Londres), Regne Unit
- Departament de Justícia de la Generalitat, Catalunya
Creació d'una xarxa europea d'organitzacions que promogui l'ús de les noves tecnologies de la informació i la comunicació i multimèdia en el context penitenciari.
Recerca, identificació de bones pràctiques, aplicació de bones pràctiques mitjançant tallers específics, creació d'un web, avaluació del projecte i explotació de resultats.
- Del 12 al 14 d'octubre es va celebrar la darrera reunió de coordinació i la Conferència final del projecte a la ciutat de Rotterdam.
El dia 12 va tenir lloc la reunió del grup coordinador per ultimar els darrers detalls a tractar en la reunió final amb tots els socis.
El dia 13 al mati es va visitar el centre penitenciari PI Krimpen i es va fer una reunió de treball en què es van tractar els darrers arranjaments a fer amb vista a la conferència, l'avaluació externa del projecte, els aspectes financers, la disseminació dels treballs efectuats mitjançant la web, l'elaboració de l'informa final.
El mateix dia després del sopar es va fer un passi de vídeos presentat per Peter Baaijen, responsable de biblioteques dels centres penitenciaris d'Holanda.
El programa de la conferència va incloure presentacions relatives a " gamification " o "ludificació" (mètode d'aprenentatge mitjançant jocs amb tecnologies digitals) per a població exclosa i sobre el paper de les TIC i les eines multimèdia a les presons d'Europa, discussions amb experts internacionals, tallers i demostracions de bones pràctiques en més d'una dotzena de països mitjançant la xarxa i els seus associats.
-Els dies 27 i 28 de gener es va fer la reunió de coordinació del projecte a la presó de Halden (Noruega) amb la participació de totes les organitzacions associades al projecte.
El Centre Penitenciari de Halden es va encarregar de la organització del Concurs d'Obres Multimèdia en el qual es van presentar treballs dels centres penitenciaris de la major part dels països associats a PriMedia.
El 1er premi se'l va endur Stigma blossoms, realitzat per Agnese Mattanò, conjuntament amb un grup d'interns de la presó de joves P. Siciliani, de Bolonya.
El 2on premi va ser pel documental Fàbrica realitzat pel taller d'Audiovisuals LACA del Centre Penitenciari de Joves, que posa de manifest les dificultats per comunicar-se i trobar la manera, encertada o equivocada, en què aprenem codis culturals per trencar la barrera del silenci.
- Del 9 al 11 d'abril es va dur a terme el 2n taller de bones pràctiques a Sofia (TIC)
- Del 15 al 17 de setembre es va dur a terme la reunió de coordinació de PriMedia al CP Sonder Omme i la 2a Conferència Internacional sobre Bones Pràctiques en TIC i Multimèdia a Kolding, Dinamarca.
- Del 21 al 23 de gener, reunió de coordinació tècnica del Projecte PRIMEDIA a Barcelona, a la qual van assistir un total de 20 participants en representació de totes les organitzacions associades a la xarxa.
Les reunions de treball van tenir lloc a la seu del CEJFE i al CP Quatre Camins.
Així mateix es van organitzar diverses trobades amb professionals i equips de l'àrea de tractament dels CP de Quatre Camins i Joves, amb la finalitat de contrastar aprenentatges i usos de les noves tecnologies de la informació i la comunicació en els centres penitenciaris amb els visitants europeus.
Tríptic seminari de treball (PDF, 164 kB)
- Els dies 4 i 5 de setembre de es va dur a terme a la seu del Museu d'Art Modern de Bolonya (MAMBO) la reunió del grup de treball i la "1a Conferència Internacional del Projecte PriMedia: ICT & Multimedia Tools for Prison Education ".
A aquesta conferència, hi van assistir Jaume Martin, responsable de relacions internacionals i Julio Zino, responsable de Nous Projectes i Programes de Contingut Transversal de la Direcció General de Serveis Penitenciaris.
El projecte té un cost de 580.907 € dels quals la Comissió Europea finança 435.690 €.
A la Direcció General de Serveis Penitenciaris li corresponen 18.918 € per cobrir les despeses de participació en les diverses reunions de coordinació i conferències en què es presentin les actuacions relatives a les TIC en els centres penitenciaris de Catalunya.
Transferring sentences-Transferring people o Transferint sentències, transferint gent, percepcions i obstacles en l'aplicació del FD 2008/909/JHA, és un estudi sobre la població romanesa internada en centres penitenciaris d'Itàlia, Espanya i Catalunya.
- Administracions penitenciàries de Romania, Itàlia, Espanya i Catalunya
- Universitats de Monfort i Bucarest
- Europris (Organització Europea de Presons)
- Estudi del perfil social i situació jurídica penal dels interns de nacionalitat romanesa en els centres penitenciaris d'Espanya, Itàlia i Catalunya i ponderació de les possibilitats d'aplicació de la Decisió marc 2008/909.
- Investigació sobre les necessitats formatives del personal penitenciari.
- Manual per als interns (amb informació rellevant relativa al procés de transferència, d'acord amb la Decisió marc 909), amb orientacions per a la reinserció social.
- Contacte amb la víctima; organització de grups amb representants dels estats membres per elaborar una guia sobre la participació de la víctima, d'acord amb la directiva europea sobre la posició de les víctimes en els procediments penals.
- Intercanvi d'informació; anàlisi de la informació necessària per efectuar els traspassos d'interns i els aspectes legals recollits en la legislació europea sobre protecció de dades i possible disseny d'una plataforma per facilitar el traspàs d'informació.
Els dies 4 i 5 de febrer de 2016 va tenir lloc a Bucarest la conferència final, organitzada conjuntament per NOMS (en qualitat d'organització líder del projecte) i per l'Administració penitenciària de Romania.
Catalunya va ser convidada com a organització associada.
La conferència va estar destinada a presentar els treballs efectuats al llarg del projecte.
En el Regne Unit, la NOMS ha organitzat grups focals a les presons per identificar les preocupacions dels interns amb relació a la DM 909 i quina informació que els fos útil es podria incorporar en el Manual per als interns.
El Ministeri de Justícia i Seguretat dels Països Baixos ha liderat l'elaboració d'un paquet formatiu per als professionals i el personal penitenciari per facilitar-los la comprensió del procés de transferència amb la DM 909 i aprofundir-hi.
La Universitat de Bucarest, l'Administració Nacional de Presons romanesa, la Universitat de Huelva i l'Administració de presons italiana han estat explorant els obstacles legislatius per a la implementació de FDM 909 i revisant casos 'en viu' per avaluar el procés de transferència dels interns.
Aquestes qüestions s'han examinat també amb grups focals amb representants de l'Administració de justícia italians, espanyols i romanesos.
L'Institut d'Investigació per al Desenvolupament i la Innovació Socials a Romania ha explorat l'impacte i els drets de les víctimes d'acord amb la DM 909 amb vista a elaborar una guia breu per als estats membres.
La Universitat de Montfort ha estudiat les bones pràctiques pel que fa als serveis de reinserció i atenció després de ser traslladats en virtut de la DM 909.
La Universitat de Gant ha analitzat la possible millora de la gestió de la informació dins de les presons (amb l'objectiu d'elaborar un model de consens quant a les dades que han d'acompanyar cada trasllat).
Catalunya ha participat en el projecte col·laborant amb la Universitat de Gant en el passi de qüestionaris a diversos centres penitenciaris per contribuir al disseny d'un instrument d'intercanvi d'informació que pugui obtenir el consens de totes les autoritats competents i, amb la NOMS, en relació amb l'estudi sobre la casuística de la població romanesa empresonada a l'estranger i, en particular, sobre el seu perfil social i la seva situació juridicopenal.
Tota la documentació elaborada en el marc del projecte està disponible a http://steps2.europris.org/
- El dia 20, l'IRCP va organitzar un Focus Grup a la ciutat de Zagreb (Croàcia) amb l'objectiu de recollir les opinions i els suggeriments d'una representació del conjunt de directors de centres penitenciaris i centres d'internament de menors dels països europeus que van respondre als qüestionaris previs per a l'elaboració de l'instrument d'intercanvi d'informació que es vol elaborar.
- Els dies 20 i 21 es va organitzar a la Universitat de Huelva la primera reunió de treball del grup d'estudi sobre la casuística dels interns romanesos en les presons d'Espanya, Itàlia, Anglaterra i Catalunya a la qual va assistir M. Jesús Martínez com a experta en temes de presó i estrangeria.
En aquesta primera reunió els participants van fer presentacions sobre les respectives normatives i reglaments penitenciaris i, en un segon torn de paraula, es va parlar sobre les actuacions fetes per cada país per a la transposició de la Decisió marc 909, sobre el reconeixement mutu de sentències.
- Es van iniciar els treballs d'intercanvi d'informació; anàlisi de la informació necessària per efectuar els traspassos d'interns, els aspectes legals recollits en la legislació europea sobre protecció de dades i el disseny d'una plataforma per facilitar el traspàs d'informació.
Aquesta actuació està coordinada per l'IRCP (Institut per la Recerca Internacional en Política Criminal) de la Universitat de Ghent (Bèlgica).
Per tal de contribuir a la confecció d'un instrument d'intercanvi d'informació homologable pel conjunt de les administracions penitenciàries europees, el Departament de Justícia va distribuir els qüestionaris elaborats per l'IRCP en els següents centres: CP Brians 1 – UHPP – CP Dones i CE Can Llupià.
La selecció d'aquests centres obeeix al criteri d'adaptar l'instrument d'informació als diversos col·lectius: homes, dones, menors i a l'àmbit de salut mental.
La Direcció General de Serveis Penitenciaris hi participa com a organització associada.
Mentally Disturbed Inmates' Care and Suport o Suport i cura dels interns amb problemes mentals) preveu la creació de noves estructures específiques d'atenció, així com la millora de les accions i intervencions fetes per les unitats de salut mental del sistema sanitari públic italià dins de les presons, també mitjançant l'establiment d'una ala especial d'observació psiquiàtrica en almenys una presó per regió.
La proposta de l'Administració penitenciària d'Itàlia en la convocatòria JUST/2013/JPEN/AG de justícia penal és pertinent, atès que el març de 2014 els sis hospitals psiquiàtrics judicials existents a Itàlia es van tacar per decret.
- Administració penitenciària d'Itàlia (líder)
- Soci científic: SIMSPe ONLUS, NGO, Societat Italiana de Salut i Medecina Penitenciària
- Regió de Toscana i regió de Lombardia, a Itàlia. socis transnacionals convidats
- Direcció General de Serveis Penitenciaris i Institut Català de la Salut, Catalunya
El projecte respon a una de les prioritats de la convocatòria esmentada, en particular, la millora de les condicions de detenció dels presos amb problemes mentals.
Acció 0: coordinació general i gestió
Acció 1: estat de l'art a les presons de Itàlia (estudi qualitatiu i quantitatiu)
Acció 2: anàlisi de transferibilitat de bones pràctiques
Acció 4: conferència final i publicació dels treballs duts a terme
- La setmana del 23 al 27 de maig van tenir lloc a Roma els seminaris finals del projecte.
Les sessions van consistir en conferències i taules rodones, en les quals es van presentar les principals aportacions de cada país, així com les conclusions i propostes de millora en l'atenció i cura dels pacients amb problemes psicopatològics privats de llibertat.
- Avaluació final del projecte (PDF)
L'informe sobre el estudi conjunt elaborat entre Itàlia, Croàcia, Catalunya i el Regne Unit es presenta davant la Unió Europea.
Per la part catalana, van assistir a les conferències transnacionals finals, Jaume Martín Barberan, responsable de relacions internacionals, José Núñez, director del Centre Penitenciari de Joves, i la Dra.
Victòria Humet, del Programa de salut penitenciària de l'Institut Català de la Salut.
- Presentació de la Direcció General de Serveis Penitenciaris (PPT, 867 kB)
- Resultats de l'estudi a Catalunya (PPT, 316 kB)
- Els dies 28, 29 i 30 d'octubre la delegació estrangera, acollida pels coordinadors catalans del projecte: V. Humet (ICS) i J. Martín (Departament de Justícia),va fer una visita-estudi a Barcelona, en el decurs de la qual va desplaçar-se a les presons participants (Joves i Brians-1) i va mostrar interès de conèixer la Unitat d'Hospitalització Psiquiàtrica Penitenciària.
Complementàriament, es van celebrar sessions de treball al Centre d'Estudis Jurídics i Formació Especialitzada, en les quals la representació catalana va presentar la primera part de l'estudi Característiques dels participants en el projecte (PDF, 338 kB).
- El mes de setembre s'inicià la fase de disseny de l'informe La salut mental als CP de Catalunya vista pels professionals i voluntaris dels serveis penitenciaris.
- El mes de maig, un cop recollides totes les respostes obtingudes, s'inicia l'explotació estadística dels resultats.
A Catalunya, els qüestionaris dissenyats per copsar l'opinió dels professionals i voluntaris amb relació a la salut mental dels interns, es van distribuir entre els CP de Brians 1 (homes i dones) i Joves.
D'aquesta manera s'aconseguia una major representativitat atès que la visió i l'apreciació de la salut mental com a objecte d'estudi es basava en l'opinió d'operadors en contacte permanent amb els tres col·lectius d'interns: homes, dones i joves.
El setembre del 2014, va tenir lloc a Roma la primera reunió del Projecte, amb els representants dels països que hi participen.
El país líder va exposar la metodologia a seguir i va distribuir uns qüestionaris que, dissenyats específicament per a cada grup de treballadors de l'àmbit penitenciari (directors, funcionaris de vigilància, sanitaris, educadors, treballadors socials, voluntaris i professors) i que pretenen donar veu i conèixer el parer dels professionals en contacte amb interns que poden presentar algun trastorn psicopatològic.
Aquest projecte parteix d'un objectiu clar: assegurar la col·laboració efectiva entre els serveis penitenciaris de les administracions participants en el projecte (partners) i les forces i cossos de seguretat de l'Estat dels estats membres per garantir la seguretat dels seus ciutadans.
Aquesta iniciativa vol respondre a la lliure mobilitat que pot tenir una persona condemnada per delictes greus, violents i/o contra la llibertat sexual arreu de la Unió Europea en tant que ciutadà d'algun dels estats membres, estudiant vies d'intercanvi d'informació entre els serveis comunitaris, policials i d'execució penal de les administracions involucrades.
El projecte està coordinat pel Regne Unit i hi participen com a sòcies les administracions d'Holanda, Letònia i Catalunya.
- Revisar el risc que suposa per a cada administració la mobilitat dels interns condemnats per delictes greus, violents o sexuals catalogats d'alt risc.
- Comparar els diversos procediments en la gestió d'aquests interns a través de les diferents jurisdiccions dels estats membres.
- Avaluar com es poden usar de manera proactiva els canals d'intercanvi d'informació que hi ha a la Unió Europea per compartir la informació sobre aquest tipus d'interns.
- Formar grups de treball per analitzar els resultats de l'estudi comparatiu.
Avaluar l'efectivitat de cada procediment intern per reduir la reincidència delictiva i quins d'aquests procediments són aplicables a l'entorn de la Unió Europea.
- Redactar unes orientacions pràctiques a partir del resultat de l'estudi, així com recomanacions per millorar l'intercanvi d'informació en relació amb interns avaluats d'alt risc de reincidència delictiva violenta.
Juny-setembre 2014: actuació dels cinc grups de treball (Londres, Riga, L'Haia, Barcelona).
Novembre 2014: Conferència final (L'Haia)
15 de gener de 2015: Clausura final del Projecte
Projecte per a la creació a Catalunya i a altres països europeus de cercles de suport i responsabilitat, recurs comunitari dirigit al tractament de delinqüents sexuals en la comunitat, un cop que han acabat de complir pena de presó.
El projecte està coordinat pel Regne Unit, Holanda i Bèlgica, atesa la seva experiència prèvia en l'aplicació de cercles, junt amb la CEP (Conferència Europea de la Probation ).
Tres països aplicaran de forma pilot el programa Cercles durant el projecte: Catalunya, Bulgària i Letònia.
Finalment, tres països participaran com a observadors per tal d'obtenir orientació en una aplicació futura: França, Irlanda i Hongria.
A Catalunya, hi participen com a socis: la Direcció General de Serveis Penitenciaris, el Centre d'Estudis Jurídics i Formació Especialitzada, la Universitat de Barcelona i la Fundació La Caixa.
Expandir l'aplicació de Cercles a Europa sota estàndards de qualitat i supervisió per part dels països que ja els han desenvolupat.
Protegir les víctimes d'agressions sexuals a partir de la intervenció amb delinqüents sexuals en la comunitat dirigida al seu control i reinserció efectiva.
- 20 i 21 de novembre de 2014: Conferència Internacional sobre Cercles a Barcelona
- Octubre de 2013: inici de 3 programes pilot a Catalunya i presentació dels treballs efectuats a Den Bosch (Holanda).
- Setembre de 2013: presentació del projecte CerclesCat a Barcelona.
- Juny de 2013: Conferència Europea sobre Cercles a Holanda
- Abril de 2013: presentació (PDF, 63 kB) del projecte europeu a Holanda
El pressupost global del projecte per als dos anys és de 850.000 €, dels quals la Comissió Europea finança 675.000 €.
El cost total relatiu a la participació del Departament de Justícia en el projecte és de 79.406 €.
El Departament ingressarà 63.573 € i haurà de contribuir amb 15.833 € (en hores de treball de les persones implicades).
Si voleu més informació sobre el programa Cercles, envieu-nos un missatge a la bústia de Cercles.
- Universitat de Frankfurt (Alemanya)
- Organitzacions professionals de França, Bèlgica, Portugal, Itàlia, Romania, Eslovènia, Estònia i Hongria.
El desenvolupament i l'aplicació d'iniciatives per reduir els danys en l'àmbit del consum de drogues als centres penitenciaris i en la posterior sortida de la presó, i millorar l'accés als programes de tractament.
- 2 Acadèmies de formació sobre:
a) Reducció de danys – Barcelona (Centre d'Estudis Jurídics i Formació Especialitzada).
b) Atenció a usuaris de drogues en el sistema de justícia, presó i medi obert -Londres (COMPASS).
Estades pràctiques coordinades per COMPASS en els serveis d'atenció a toxicòmans de Londres.
- Lloc web i 3 newsletters sobre el projecte.
La Direcció General de Règim Penitenciari i Recursos s'ha integrat en el grup promotor del projecte Art i cultura a la presó que es va presentar el passat mes de setembre a l'Agència Executiva d'Educació i Cultura Audiovisual de la Comissió Europea.
Liderat per la fundació italiana Giovanni Michelucci, hi participen entitats públiques i privades d'Itàlia, Alemanya, Anglaterra i Catalunya.
- Identificació de bones pràctiques.
- Sensibilització sobre la importància de les bones pràctiques i la seva relació amb l'àmbit del tractament.
- Establiment de criteris comuns.
- Desenvolupament d'activitats culturals i artístiques en el context penitenciari (cinema, teatre, música, pintura, artesania, arquitectura...).
Els dies 19 i 20 d'abril es va celebrar a Florència el darrer seminari del projecte al qual van assistir Xavier Buscà, coordinador de programes d'art, cultura i esports i Jaume Martín, responsable de relacions internacionals.
El seminari va estar destinat a coordinar les tasques relatives als informes finals que cal presentar a la Direcció General d'Educació i Cultura de la Comissió Europea, així com a la presentació de la maqueta del llibre sobre art i cultura a les presons que es publicarà per difondre les activitats fetes en el marc del projecte.
- Del 24 al 25 de novembre va tenir lloc a Manchester una reunió de coordinació del projecte i un seminari organitzat pel Manchester Collegue Arts Festival, en el qual es van presentar diverses experiències dutes a terme a Anglaterra: El jardí comestible, Pintures per a una exposició, El gran mural, Sensació a 10 peus d'alçària, totes elles relacionades amb la música, pintura, arts aplicades o la literatura.
El darrer dia es va fer una visita la presó HMP Manchester, on un grup d'interns va oferir un sorprenent concert de música pop de 30 minuts fruit del treball efectuat al llarg d'un breu nombre d'assajos i en un termini molt breu de temps, però que fa paleses unes habilitats extraordinàries.
- Del 7 al 8 de juliol, es va celebrar a Berlín la reunió de coordinació del projecte Art i Cultura a les Presons, conjuntament amb el II Festival Internacional de Teatre a les Presons.
A la reunió es va presentar l'experiència Diaris del món, com un exemple de bona pràctica que fomenta l'hàbit de la lectura i alhora la bona entesa entre les diferents cultures i identitats representades en els centres penitenciaris.
En el marc del Festival Internacional de Teatre, Itziar Añibarro, monitora de teatre del Centre Penitenciari Brians 2, va presentar el treball de videodansa dedicat a Oteiza, realitzat pel grup Teatre Lliure des de dins.
- Del 6 al 8 de juliol es va celebrar el tercer seminari Art i cultura a les presons a la ciutat de Berlín, organitzat per la Berliner Literarische Action.
Durant el seminari es va presentar el sistema de biblioteques als centres penitenciaris de Catalunya i l'experiència Diaris del món, que es duu a terme les biblioteques dels centres penitenciaris de Quatre Camins, Brians 1, Brians 2 i Lledoners.
Paral·lelament, va tenir lloc al Knast & Theater el Simposi Internacional de Teatre a Presons (del 6 al 10 de juliol), en el marc del qual Itziar Añibarro va presentar la obra d'homenatge a Oteiza, feta pels interns del grup de teatre del CP Brians 2 i, Elena Canovas, l'experiència del grup Teatro Yeses, format per internes de la presó de dones d'Alcalá de Henares.
En la reunió de coordinació del projecte es van presentar els treballs fets en l'elaboració de la pàgina web, coordinada per la Fundació Giovanni Michelucci, i es va treballar en els resultats obtinguts de les enquestes sobre el desenvolupament d'activitats artístiques, adreçades als artistes i monitors artístics que treballen en centres penitenciaris o hi col·laboren ocasionalment.
Així mateix es va presentar el guió de treball per a la publicació d'un llibre que la Fundació Giovanni Michelucci editarà amb les contribucions de tots els socis del projecte i es van dur a terme també diverses activitats en els centres penitenciaris de Tegel i Moabit, a la ciutat de Berlín.
Programa del III seminari Art i cultura a les presons (versió en anglès) [PDF, 27 kB]
- El segon seminari, Art des de dins, es va celebrar a la ciutat de Belfast, Irlanda del Nord, del 31 d'agost al 3 de setembre del 2010 i va estar organitzat principalment per la Prison Arts Foundation i el Manchester College.
El seminari va reunir dos projectes europeus (Movable Barres i Art and Culture in Prisons) que abastaven continguts molt relacionats.
En la reunió de coordinació d'Art i cultura a les presons es va presentar el projecte d'una pàgina web, coordinat per la Fundació Giovanni Michelucci, i també es va treballar en els resultats obtinguts de les enquestes sobre el desenvolupament d'activitats artístiques, adreçades a centres penitenciaris i artistes i monitors artístics que treballen en centres penitenciaris o hi col·laboren ocasionalment.
Programa del seminari Art des de dins (PDF, 45 KB versió en anglès)
- Del 10 al 12 de juny de 2010 va tenir lloc a Florència la primera trobada per a la posada en marxa del projecte, amb el suport de la Direcció General d'Educació i Cultura de la Comissió Europea.
L'equip coordinador del projecte es va reunir el dia 10, a la seu de la Fundació Giovanni Michelucci, per debatre'n, conjuntament amb Jolien Willemssens, oficial de la CE, els aspectes programàtics, logístics i administratius.
El programa del primer seminari va estar dedicat a les activitats de teatre a les presons europees i a l'arquitectura social aplicada a l'àmbit penitenciari.
Dins el marc de les activitats del projecte, la companyia de teatre de La Fortezza, formada per presos i expresos de la regió de la Toscana, va interpretar l'obra Marat Sade, de Peter Weiss, en el teatre La Pèrgola davant de 960 espectadors.
Així mateix, s'hi van presentar les diferents organitzacions que participen en el projecte i les activitats que cada una d'elles du a terme en aquest àmbit:
- El projecte, aprovat formalment el març del 2010, es va iniciar formalment el 10 de juny del mateix any, amb la reunió de treball del grup coordinador i la celebració de dos seminaris, dedicats respectivament al teatre i a l'arquitectura als centres penitenciaris, els quals van tenir lloc els dies 11 i 12 del mateix mes.
En el marc del programa Grundtvig de la Direcció General d'Educació i Cultura de la Comissió Europea, la Direcció General de Règim Penitenciari i Recursos va obtenir una subvenció per participar en el programa Aprenentatge a les presons, conjuntament amb altres socis europeus.
Aquesta subvenció va permetre dur a terme les activitats previstes en el projecte entre l'1 d'agost de 2010 i el 31 de juliol de 2012.
- Direcció General de Règim Penitenciari i Recursos, Catalunya
L'informe final es va enviar a l'Agència OAPEE del Ministeri d'Educació i a la Conselleria d'Educació de la Generalitat i els productes introduïts a la base de dades EST de la Comissió Europea.
Un dels principals productes elaborats en el marc del projecte ha estat el Llibre electrònic, coordinat pels professors de l'escola de la Presó de Joves de Volos (Grècia).
Aquesta publicació digital ofereix una informació molt útil sobre la diversitat de pràctiques i experiències educatives que han estat objecte d'anàlisi i intercanvi entre totes les organitzacions participants.
Els dies 3 i 4 es va celebrar a Barcelona, a la seu del CEJFE, el 5è Seminari del projecte i l'últim.
El primer dia es van organitzar dues taules rodones formades per representants de cada un dels sis països participants en el projecte, en les quals el públic assistent va poder rebre informació de primera mà sobre les bones pràctiques educatives: característiques, metodologia d'intervenció i resultats obtinguts, així com sobre les estratègies emprades i les dificultats sorgides al llarg del seu procés d'aplicació.
Es va fer una reunió de coordinació per establir les activitats a dur a terme en la darrera fase del projecte, totes elles relacionades amb l'elaboració dels informes que calia que cada soci fes arribar a les respectives agències nacionals (ministeris d'educació), i els materials que calia aportar a la base de dades EST de la Comissió Europea amb tots els productes elaborats en el marc dels programes finançats per la CE.
També es va fer la presentació de la maqueta del llibre electrònic del Projecte LEAP.
El darrer dia es van organitzar dues visites als centres penitenciaris de Quatre Camins i Joves que va permetre intercanvis directes amb els equips directius, professionals de l'àrea de rehabilitació, mestres de les escoles i personal del CIRE.
A la ciutat de Volos (Grècia) va tenir lloc els dies 9 i 10 el IV Seminari del Projecte.
La delegació catalana estava composta per José Nuñez, director del Centre Penitenciari de Joves, Rita Medina, pedagoga del mateix centre, Anna Esquerrà, tècnica de l'àrea de projectes d'innovació de Justícia Juvenil i Jaume Martín, responsable de relacions internacionals.
S'hi van fer dues presentacions: la primera sobre el Programa de diversitat cultural que es du a terme en els centres de Justícia Juvenil i, la segona, sobre el Programa de mediació penal del Centre Penitenciari de Joves.
- Els dies 29 i 30 es va celebrar a Nicòsia el 3r seminari en el decurs del qual es va presentar l'experiència El museu ambulant que, amb la col·laboració del Museu de Ciències Naturals de l'Ajuntament de Barcelona, es va dur a terme en la pràctica totalitat dels centres penitenciaris de Catalunya.
- De l'11 al 13, es va celebrar a Manchester la segona reunió de treball del projecte, organitzada pel Manchester College.
Les activitats i els materials del projecte es poden consultar a la pàgina de L.E.A.P.
- Els dies 27 i 28, a la seu de la Fundació Giovanni Michelucci, a Florència, va tenir lloc el 1r seminari.
Hi van participar Manel Parra, coordinador de planificació educativa, Xavier Buscà, coordinador de programes culturals, esportius i de lleure, i Jaume Martín, responsable de relacions internacionals de la Direcció General de Règim Penitenciari i Recursos i es va acordar el següent:
- Fer una presentació de les línies generals d'actuació en matèria d'educació formal i informal en els centres penitenciaris dels diferents països.
- Presentació de bones pràctiques.
- Planificar els tallers a fer el marc del projecte i l'elaboració d'una pàgina web.
Presentació de la Direcció General [PDF,51 KB]
La xarxa de calls [PDF, 122 KB] (versió en anglès)
Al llarg d'un període de dos anys es van organitzar 5 seminaris de dos dies destinats a l'anàlisi de les iniciatives educatives i de formació (formal i informal) que s'havien considerat com exemple de bona pràctica en cada un dels països organitzadors i es va crear un lloc web destinat a oferir la informació relativa a les activitats d'educació a les presons dels països participants.
Tots els socis es van encarregar de difondre les activitats que es van dur a terme al llarg del projecte i, d'acord amb el conveni subscrit entre la Direcció General de Règim Penitenciari i Recursos i el Organismo Autónomo de Programas Educativos Europeos, totes elles amb el logotip de la Direcció General d'Educació i Cultura de la Comissió Europea.
RiUscire pretén prendre els avantatges de la dimensió multi/plurilingüe i intercultural del context penitenciari amb ànim de fer-lo esdevenir un espai de recursos, d'apoderament i de rehabilitació a través de cursos integrats de formació adreçats a interns estrangers, i a personal penitenciari i docents.
Tal com promou la Comissió Europea (Budapest, 2010) en la promoció de les bones pràctiques als centres penitenciaris, Pathways to Inclusion, el projecte contribuirà, a llarg termini, a transformar l'ambient de les presons com un lloc d'exclusió i privació en un espai d'enriquiment i preparació per a la reintegració a la societat.
Líder: Università per Stranieri di Siena (Itàlia)
- Universitat Autònoma de Barcelona (Catalunya)
Organitzacions associades: Les administracions penitenciàries d'Itàlia, Alemanya, França, Portugal i Catalunya.
- Millorar la diversitat multi/plurilingüe inherent al context de les presons.
- Promoure l'educació d'adults a les presons a través de la comunicació intercultural.
- Desenvolupar les habilitats lingüístico-culturals i lingüístico-professionals dels detinguts per a la seva reintegració social i ocupacional.
- Oferir als treballadors les eines per millorar la comprensió dels processos de comunicació amb els presos estrangers i als docents una metodologia d'ensenyament dissenyada per optimitzar els resultats dels cursos de formació adreçats al públic objectiu (els presos estrangers).
Activitats (previstes al llarg del projecte)
- Creació de la pàgina web del projecte www.riuscire.org.
- Creació i administració de qüestionaris per als interns, personal penitenciari i professorat.
- Creació d'un síl·labus de llengua catalana amb fins específics nivell B2 del Marc Europeu Comú de Referència (MECR).
- Creació de materials de català (continguts gramaticals, lèxics, pragmàtics, socioculturals...) amb fins específics – nivell B2 MECR.
- Curs de llengua catalana amb fins específics per als interns.
- Tallers i seminaris de formació per al professorat de llengua.
- Tallers i seminaris de formació intercultural per al personal penitenciari.
Els dies 26 i 27 va tenir lloc a la Universitat per a Estrangers de Siena la reunió de coordinació del projecte i la conferència "Sistema penitenciari i presos estrangers: problemàtiques, recursos i prospectiva".
Els dies 25 i 26 es van presentar una part dels resultats del projecte al X Simposi: Llengua, Educació i Immigració de la Universitat de Girona.
Resum de la presentació de la professora Marilisa Birello de la Universitat Autònoma de Barcelona.
Del 24 al 28 reunió del grup a Bamberg (Alemanya) i presentació del projecte en un curs de formació per a personal penitenciari i mestres i professors a les escoles dels centres penitenciaris a Straubing i a la Universitat de Barmberg.
A Straubing els objectius van ser presentar els resultats del projecte de cada país i les mesures i intervencions fetes a cada centre.
A Bamberg, en canvi, la xerrada va estar adreçada a professors i alumnes de la Universitat.
Realització del curs per a soldadors al CP de Joves.
El curs va tenir la durada de 30 hores i va acabar el dia 19, amb classes de dues hores diàries, i el van seguir onze interns.
Preparació de la guia pedagògica que acompanya el material pel curs de català per a soldadors.
Entrevista i formació a la mestre que impartirà el curs al centre penitenciari i que començarà el 25 de juliol.
Presentació del treball de fi de grau: "Creences del professorat en l'ensenyament del català com a L2 en un context penitenciari: estudi de cas d'una mestra d'educació primària"
Entrevista amb el professor del curs per a soldadors de l'Escola Santiago Rusiñol, contacte amb els interns que hi participen i visita del taller.
L'objectiu d'aquesta visita era obtenir més informació per dissenyar les unitats didàctiques del material per al curs de català L2 amb finalitats específiques.
En aquesta visita es van repartir qüestionaris per a una segona recollida de dades.
Tenint en compte que la població del centre penitenciari és molt fluctuant, aquesta segona recollida permetrà veure si amb una mostra diferent, al final de tot un any escolar, les respostes són semblants i en conseqüència, generalitzar els resultats.
També es van deixar consignes i pautes per poder obtenir els relats de vida lingüística dels interns que faran el curs de català L2.
La pedagoga del centre va convidar els interns a fer unes entrevistes i la directora de l'escola va suggerir una possible mestra que podria dur a terme el curs de català L2 al llarg del mes d'agost.
- Seminari per als estudiants del grau d'educació primària de la Facultat de Ciències de l'Educació de la Universitat Autònoma de Barcelona de les assignatures projecte lingüístic de centre, plurilingüisme i acollida lingüística.
Cal destacar que una alumna va elaborar el treball de fi de grau sobre el projecte RiUscire.
- Els dies 30 de març i 1 d'abril, en el marc del congrés LIAM, Linguistic Integration of Adult Migrants, que va tenir lloc a la seu del Consell d'Europa a Estrasburg, es van presentar els resultats preliminars obtinguts de l'anàlisi dels qüestionaris fets durant la ponència Plurilingual repertoires and linguistic and professional development of inmate migrants in Spain and Germany (Marilisa Birello i Marco Depietri).
Quant als resultats de les bones pràctiques, es van recollir en el cartell Immigrants and prisons: good practices in Europe (Antonella Benucci i Marilisa Birello).
- Entrevistes a dues mestres del centre educatiu Santiago Rusiñol per poder conèixer amb més profunditat el context i ajustar els materials al curs de català i l'acció formativa.
- Reunió amb el director del CP Joves per parlar d'un possible material per a la millora de la competència lingüística dels interns que el centre penitenciari necessitaria.
Els dies 22 i 23 té lloc a la Universitat Autònoma de Barcelona el I Seminari internacional del projecte en el qual participen Manel Parra i Jaume Martín de la Direcció General de Serveis Penitenciaris.
Recollida d'informació sobre les bones pràctiques dutes a terme al Centre Penitenciari de Joves per fer-ne una anàlisi conjuntament amb les recollides als altres països.
Distribució dels qüestionaris als interns, als docents i al personal penitenciari.
Els qüestionaris són necessaris per detectar les necessitats de tots els actors implicats i poder fer una proposta didàctica i de formació lingüística per als interns; una formació metodològica per al professorat i una formació en comunicació intercultural per al personal penitenciari.
Reunió de treball al Centre Penitenciari de Joves, amb l'equip directiu del centre i la directora de l'Escola Santiago Rusiñol en la qual es va decidir fer un mòdul de 30 hores de català, en tant que segona llengua, nivell B2 parcial, integrat en un curs professional per a soldadors que es duria a terme al llarg del curs escolar 2015-16.
El juliol de 2015, el projecte FORINER va ser seleccionat per la Comissió Europea per ser finançat a través del programa europeu Erasmus +.
De l'1 de gener de 2016 al 31 de desembre de 2017.
- VOCVO (Centre flamenc de l'educació d'adults) amb seu a Bèlgica i també promotor del projecte.
- Educatie Achter Buitenlandse Tralies o EABT (Educació d'estrangers a presó), Holanda
- MegaNexus, una empresa TIC amb seu al Regne Unit.
Tots els socis tenen un fort vincle amb l'educació a les presons.
VOCVO coordina l'educació a presons a Flandes i Brussel·les.
VUB ha fet una àmplia tasca d'investigació sobre la participació dels presos en programes correccionals (per exemple, l'educació, la formació professional, la biblioteca) a la presó d'Anvers, i ara també dóna suport a la presó de Gant en les investigacions sobre la participació activa dels interns en l'organització de la vida a la presó.
EABT ha proporcionat l'educació per als interns holandesos a l'estranger durant deu anys i MegaNexus ha posat en marxa el sistema a través d'un campus virtual a les presons del Regne Unit, en un ambient d'aprenentatge electrònic restringit amb molt bona acceptació dels presos.
FORINER també compta amb la cooperació dels tres socis associats:
- EPEA, l'Associació Europea d'Educació de la Presó.
- CEP, la Confederació Europea de Probation.
La Direcció General de Serveis Penitenciaris hi participa per dues vies:
Amb un expert dins del comitè assessor del projecte.
Mitjançant la posada en marxa d'una experiència pilot en el marc del projecte, conjuntament amb un bon nombre d'administracions penitenciàries europees que també han manifestat el seu interès a fer-ho.
- L'accés a l'educació que ofereixen els països d'origen dels interns estrangers.
- Conscienciació i mobilització.
- Accelerar el procés de digitalització a les presons europees.
Posada en marxa: el projecte comença oficialment el gener de 2015.
Informe d'investigació sobre les iniciatives existents, elaborat amb recerca documental, enquestes en línia i entrevistes descrivint els següents aspectes:
- descripció dels destinataris;
Promoció intensiva i creació de xarxes: accions de promoció i creació de xarxes inicials durant la fase preparatòria.
Les accions de promoció i creació de xarxes continuaran durant tot el projecte.
Preparació del projecte pilot i definició
- Disseny de concepte del projecte pilot: definir el nombre, la ubicació i el moment dels projectes pilot, establir un objectiu per als d'alumnes (solució digital i solució no digital).
- Projecte pilot de preparació operativa: crear i implementar la infraestructura local de TIC, crear locals i estructures administratives i de coordinació, i buscar i (si cal) comprar el material de les lliçons.
Realització del projecte pilot: fer cursos a distància, digitals i no digitals.
Avaluació del projecte pilot: avaluació científica i empírica dels projectes pilot per aconseguir la satisfacció de l'alumne i la qualitat de la infraestructura i els procediments implementats.
Política d'assessorament: creació d'un consell assessor basat en el concepte de disseny, els pilots i la seva avaluació.
Difusió: difusió a nivell local, nacional i europea per als responsables polítics i el personal de primera línia.
L'activitat en aquest període s'ha centrat en la reunió que es va organitzar els dies 25 i 26 de setembre a Eindhoven, la qual tenia per objectiu principal avaluar els diferents projectes pilots que s'havien estat aplicant.
Es van estudiar diferents models d'organització del programa, els perfils dels interns i també els tipus de formació possibles.
D'altra banda, també es van analitzar les dificultats que els professionals troben quant a la comunicació entre els països que envien i reben material, l'acreditació de la formació o les qüestions pressupostàries, entre d'altres aspectes.
En les conclusions de les jornades, es van acordar una sèrie de recomanacions adreçades a la Comissió Europea i altres estaments europeus.
Una de les recomanacions més rellevants va ser el consens que tant els països en els quals l'intern compleix la mesura com el seu país d'origen s'han de coresponsabilitzar de la formació, perquè realment tots els interns tinguin les mateixes oportunitats de formació, amb totes les derivades que això comporta.
La conferència final del projecte tindrà lloc el proper 28 de novembre d'enguany a Brussel·les.
Durant el primer semestre de 2017 s'han identificat diversos interns de Lituània i Romania interessats en ofertes formatives (curs d'anglès a distància, formació universitària) amb els quals s'ha intentat sense èxit que participin en l'experiència pilot de formació a distància.
En algunes ocasions ha estat per manca de resposta de l'entitat emissora, en d'altres per raons logístiques (manca de disponibilitat durant un cert període del punt TIC) i en altres casos pel temor dels interns que les seves dades i situació penitenciària es pogués conèixer en els seus països d'origen.
Algunes organitzacions proveïdores de formació han sol·licitat la possibilitat de contactar amb els estudiants dels centres penitenciaris via Skype.
Es va buscar com a diana a interns de nacionalitat holandesa, ja que les organitzacions emissores d'Holanda eren les que tenien més experiència.
Al final no es va poder implementar, ja que suposava una despesa econòmica important que no podia assumir ni l'administració ni els interns/es.
També era un moment de coneixement del que podien oferir els diferents països, per això es va acordar fer un banc de recursos formatius que s'ha anat implementant per part dels socis.
Els dies 11,12 i 13 es va fer la primera reunió del Projecte en la qual es va treballar fonamentalment la classificació i constitució del dos tipus d'organització participants: organitzacions emissores de formació i organitzacions receptores de formació.
Catalunya, a banda de participar amb un representant de la Direcció General de Servei Penitenciaris (Joan Pujol Icart, pedagog del Centre Penitenciari Puig de les Basses) es va proposar com a organització receptora per participar en les proves pilot.